**Căpşunica**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În grădina îngrijită

De-o mămică cam grăbită

E-o fetiţă mititică

Cu ochi verzi, guriţă mică

Şi cum mama îngrijea

Căpşunii în floare, ea

Fetiţei explica:

„Vezi ce albă-i floricica

Şi că are cinci petale?

Nu vor trece zece zile

Şi din floricica mică

Va ieşi o căpşunică!

Va fi mică şi verzuie,

Acră, chiar spre amăruie,

Dar de-aştepţi încă cinci zile,

Chiar cu mânuţele tale

Vei culege o căpşună

Dulce, roşie şi bună!”

Şi de-atunci fetiţa mică

Curioasă, fără frică,

Mergea singură-n grădină

Să vadă acea căpşună

Ce apare dintr-o floare.

Acum este o cărare

În grădina cu căpşuni

Care, chiar sunt tocmai buni

De cules şi de mâncat.

Fetiţa s-a săturat!